मोनसे पर्टेल मिडियानि सावरायजाग्रा गाहाइ सुजुगिरि थामहिनबा सिरां जिल्लानि सिङाव थानाय बिजनिनि थागिबि कंग्रेसि अनिर्बाण सेननि हेंथायै जोंखांदों सिरां जिल्ला बिजेपिआ । सिरां जिल्ला बिजेपिनि नेहाथारी अरुप नाथा रबिबाराव बि सावरायजाग्रा खौरांगिरि थामहिनबा सिरां जिल्ला कंग्रेसनि नेहाथारी अनिर्बाण सेननि हेंथायै बिजनि प्रेस क्लाबाव मोनसे खौरांगिरि मेल खुङो। फोरमायथाव दि थांनाय सुनिबारखालि बिजनियाव बर’ बाजार ब्लक कंग्रेसनि बानजायनायाव बिजेपि सोरखारनि आबादारि हेंथायै गोसोम आयेन बोखांनायनि दाबियाव धर्ना हाबाफारि खुंफुंदोंमोन। बे धर्ना हाबाफारियाव बाहागो लानानै सावरायजाग्रा खौरांगिरि थामहिनबा सिरां जिल्ला कंग्रेसनि नेहाथारी अनिर्बाण सेना सोरखारनि हेंथायै स्ल’गान होदोंमोन। बि स्ल’गानफोराव बिजेपि सोरखार हाय-हाय, बिजेपि सोरखार जोबस्रांथों, मदि सोरखार हाय-हाय, सन’वाल सोरखार हाय-हाय, हिमन्त ग’ बेक बायदि स्ल’गान होदोंमोन सावरायजाग्रा अनिर्बाण सेना। बि बेलायाव जोंखांनाय सिरां जिल्ला बिजेपिनि नेहाथारी अरुप नाथा खौरांगिरिफोरनि जोहै बुंथियो दि थांनाय 2017 मायथायाव सुपारी फालांगिरि सासेनाव रां दाबिनानै अनिर्बाण सेन आरो बिनि फंबाय खौरांगिरिआ जेलाव थांनो गोनां जादोंमोन। उनाव पर्टेल मिडिया खेवनानै गाहाइ सुजुगिरि जानानै अनिर्बाण सेना कंग्रेस दोलोआवबो हाबहैदों। सावरायजाग्रा अनिर्बाण सेनखौ बियो खौरांगिरि ना कंग्रेसि बेखौ रोखा खालामनो सिरां जिल्ला बिजेपिनि नेहाथारी अरुप नाथा खौरांगिरिनि मेलनि जोहै हुमखि होदों। सिरां जिल्ला बिजेपिनि नेहाथारी अरुप नाथा आरो बुंबावोदि अनिर्बाण सेननि गाहाइ सुजुगिरि बिबानाव सोलिबाय थानाय पर्टेल मिडियाया कंग्रेस दोलोनि पर्टेल मिडिया नामा बेखौ रोखा नागिरदों कंग्रेस दोलोनाव। गुबुन फार्से सावरायजाग्रा खौरांगिरि थामहिनबा कंग्रेसि अनिर्बाण सेना कंग्रेसि जानानैबो खौरांगिरिनि मुङाव खालामबाय थानाय थाखोमा लायनाय आखुनि सायाव आयेननि राहा लागोन होननानैबो सिरां जिल्ला बिजेपिनि नेहाथारी अरुप नाथा खौरांगिरिफोरनि मेलनि जोहै हुमखि होदों।